b'\n_START_ARTICLE_\nIndirekte ild\n_START_PARAGRAPH_\nIndirekte ild eller indirekte skydning er artilleribeskydning, hvor man ikke fra skytset (ildstillingen) kan se m\xc3\xa5let. Mods\xc3\xa6tningen er direkte ild, hvor man fra v\xc3\xa5benet kan observere m\xc3\xa5let og tr\xc3\xa6fningen._NEWLINE_Ved indirekte skydning benyttes en observat\xc3\xb8r, som oplyser ildstillingen om m\xc3\xa5lets position. I ildstillingen beregnes ud fra retning, afstand, vejr og eventuel h\xc3\xb8jdeforskel hvilken krudtladning samt h\xc3\xb8jde- og side-stilling (vinkler) der skal anvendes. Dette sker nu ved computerberegninger, men har traditionelt foreg\xc3\xa5et ved tabelopslag._NEWLINE_P\xc3\xa5 grund af datausikkerhed vil man som hovedregel f\xc3\xb8rst foretage indskydning med en del af de planlagte v\xc3\xa5ben. Observat\xc3\xb8ren vil herefter ud fra den faktiske tr\xc3\xa6fning "flytte" ilden i siden eller l\xc3\xa6ngden med kommandoer som "g\xc3\xa5 til h\xc3\xb8jre \xe2\x80\x93 400" eller "g\xc3\xa5 frem \xe2\x80\x93 400", hvor m\xc3\xa5leenheden \xe2\x80\x93 kaldet en gaffel \xe2\x80\x93 kan variere fra land til land (det foruds\xc3\xa6ttes naturligvis, at ildstillingen kender observationsretningen). Der foretages herefter fornyet indskydning, og ligger den nye indskydning p\xc3\xa5 den anden side af m\xc3\xa5let, kan gaflen halveres. N\xc3\xa5r gaflen n\xc3\xa5r ned p\xc3\xa5 en fastssat st\xc3\xb8rrelse, eller n\xc3\xa5r indskydningen har nedslag p\xc3\xa5 begge sider af m\xc3\xa5let, iv\xc3\xa6rks\xc3\xa6ttes virkningsskydningen._NEWLINE_Indskydningen kan eventuelt foretages, f\xc3\xb8r der er et m\xc3\xa5l at bek\xc3\xa6mpe \xe2\x80\x93 kaldet en "registrering". Da vil man kunne g\xc3\xa5 direkte til virkningsskydning, n\xc3\xa5r der er et m\xc3\xa5l.'